Tich Adek, Januar 17
Ok ginyal wacho dho Joyahudi.
Kapo ni puonj manie Muma ok nyal chopo e chunywa nikech watiyo gi dhok ma wendo, mano nyalo miyo winjruokwa gi Jehova okethre. Ka ne Nehemia odhi Jerusalem, nofwenyo ni nyithi Jo-Yahudi moko ma nowuok Babilon ne ok nyal wacho dho Hibrania. Nyithindogo ne onge gi winjruok maber gi Jehova nikech ne ok ginyal winjo adimba tiend puonj manie Wach Nyasaye. (Neh. 8:2, 8) Jonyuol moko ma Jokristo ma tiyo ne Jehova kuonde miwachoe dhok ma wendo osefwenyo ni nyithindgi tinde ok ohero adiera kaka ne gihero chon. Nikech ang’o? Sama wasomo weche e dhok ma wendo, wechego ok nyal donjo e chunywa kopim gi sama wasomogi e dhowa wawegi. E wi mano, nikech ok wanyal wuoyo gi dhok ma wendo e yo ma lolore maber, mano nyalo miyo dhokno oolwa ma winjruokwa gi Nyasaye dog chien. Omiyo, seche ma watemo mondo wadhi nyime bedo gi siso mar tiyo ne Jehova kama iwachoe dhok ma wendo, onego watem bende mondo warit winjruokwa kode.
Tich Ang’wen, Januar 18
Yie en bedo gadier chuth kuom gik migeno . . . kata obedo ni ok negi gi wang’.
Bedo gi yie en gima duong’ ahinya kuom Jokristo. Ok ji duto ma nigi yie. (2 The. 3:2) Kata kamano, Jehova osemiyo ng’ato ka ng’ato ma lame yie. (Rumi 12:3; Gal. 5:22) Jogo duto ma nigi yie onego obed mamor ni gin gi yie. Yesu Kristo nowacho ni Wuon mare manie polo ywayo ji ire kokalo kuome. (Joh. 6:44, 65) Bedo gi yie kuom Yesu miyo inyalo wene ng’ato richone. Timo kamano miyo ng’ato thuolo mar bedo gi winjruok maber kendo mosiko gi Jehova. (Rumi 6:23) Be nitie gimoro amora ma maber ma ne watimo mondo wabed gi thuolo ma jaber kamano? Nikech wan dhano ma joricho, gima wawinjore yudo en mana tho. (Zab. 103:10) Kata kamano, Jehova noneno gimoro maber kuomwa. Nikech ng’wonone mogundho, ne oyawo chunywa mondo warwak wach maber. Omiyo ne wachako bedo gi yie kuom Yesu ka wan gi geno mar yudo ngima mochwere.—1 Joh. 4:9, 10. w16.10 4:1, 2
Tich Abich, Januar 19
[Paulo notiyo] gi weche mang’eny kojiwogo joma ne ni kuondego.
Paulo nowuoyo maber e wi Jokristo wetene e barupe mopogore opogore ma nondiko. Ne osedhi gi moko kuomgi e wuodhene mag misonari kuom higni mogwaro kendo onge kiawa ni nong’eyo nyawogi, to e ma pod nowuoyo maber kuomgi. Kuom ranyisi, Paulo nowacho ni Timotheo ne en ‘nyathine ma ohero kendo ma ogeno e tij Ruoth,’ kendo ni Timotheo ne dewo weche mag Jokristo wetene gadier. (1 Kor. 4:17; Fil. 2:19, 20) Nopwoyo Tito bende e barua ma nondiko ne kanyakla ma Korintho kowacho ni Tito ne en ‘jal ma wuotho kode kendo jatich kanyachiel kode mondo giyud ber.’ (2 Kor. 8:23) To mano kaka nyalo bedo ni Timotheo gi Tito ne mor ng’eyo ni Paulo ne ogenogi kamano! Paulo gi Barnaba noyie kata mana tho ka ne gidok jiwo owete kuonde ma ne osemonjgie. Kuom ranyisi, ne gidok Listra mondo gijiw jopuonjre mondo osik e yie kata obedo ni ne giseromo gi akwede mager e taondno. (Tich 14:19-22) Kata obedo ni oganda moro mochochni ne odwa nego Paulo e taon mar Efeso, ne ojiwo jopuonjre ma ne ni e dalano.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn